เกษตรกรยัน หมูไทยถูกสุดในภูมิภาค! โอดต้นทุนเพิ่ม-ขาดทุนสะสมกว่า 3 ปี ขอกลไกตลาดทำงานเสรี
เกษตรกรยัน หมูไทยถูกสุดในภูมิภาค! โอดต้นทุนเพิ่ม-ขาดทุนสะสมกว่า 3 ปี ขอกลไกตลาดทำงานเสรี 
เกษตรกรยัน หมูไทยถูกสุดในภูมิภาค! โอดต้นทุนเพิ่ม-ขาดทุนสะสมกว่า 3 ปี ขอกลไกตลาดทำงานเสรี
15 ก.ย. 2563

น.สพ.วิวัฒน์ พงษ์วิวัฒนชัย อุปนายกสมาคมผู้เลี้ยงสุกรแห่งชาติ กล่าวว่า สถานการณ์ราคาสุกรทุกประเทศในภูมิภาคเอเชียขณะนี้ปรับตัวสูงขึ้น เนื่องจากปัญหาการขาดแคลนปริมาณสุกรในประเทศที่ได้รับความเสียหายจากโรคแอฟริกันสไวน์ฟีเวอร์ (ASF) ในสุกรที่เกิดขึ้นมาตั้งแต่ปี 2561 ทำให้ราคาสุกรมีชีวิตหน้าฟาร์มของประเทศที่ประสบปัญหาปรับตัวสูงขึ้นหลายเท่าตัว อาทิ ประเทศจีนราคาสูงถึง 172 บาทต่อกิโลกรัม เวียดนามราคา 105 บาทต่อกิโลกรัม กัมพูชาราคา 98 บาทต่อกิโลกรัม และเมียนมาราคา 89 บาทต่อกิโลกรัม ขณะที่ประเทศไทยยังคงยืนราคาสุกรหน้าฟาร์มไว้ที่ 80 บาทต่อกิโลกรัม ซึ่งถือเป็นราคาที่ถูกที่สุด
โดยที่ผ่านมาเกษตรกรได้ร่วมกันปกป้องอุตสาหกรรมการเลี้ยงสุกรไทยจากโรค ASF มาอย่างต่อเนื่อง จนกลายเป็นประเทศเดียวที่ยังคงสถานะปลอดโรคนี้มานานกว่า 2 ปี และถือเป็นความสำเร็จระดับภูมิภาคในการป้องกันโรคร้ายแรงในอุตสาหกรรมสุกร ทั้งยังเป็นการคุ้มครองผู้บริโภคให้ได้เนื้อสุกรปลอดภัย ไม่ต้องประสบภาวะขาดแคลนได้จนถึงปัจจุบัน ขณะที่ผู้เลี้ยงสุกรในหลายพื้นที่กำลังเผชิญหน้ากับปัญหาโรคเพิร์ส (PRRS) ซึ่งเป็นโรคระบบสืบพันธุ์และระบบทางเดินหายใจในสุกร
ส่วนโรค PRRS ที่ทำให้เกิดความเสียหายในการเลี้ยงสุกรทุกระยะ ทั้งฟาร์มพ่อแม่พันธุ์และสุกรขุน ส่งผลต่อปริมาณสุกรในท้องตลาดที่ลดลง และยังกระทบกับต้นทุนการเลี้ยงที่สูงขึ้นอย่างหลีกเลี่ยงไม่ได้ ประกอบกับราคาวัตถุดิบอาหารสัตว์ที่ปรับตัวสูงขึ้น และยังมีค่าใช้จ่ายในการป้องกันโรคทั้ง ASF และ PRRS เป็นอีกปัจจัยที่ทำให้ต้นทุนการเลี้ยงเพิ่มขึ้นอย่างต่อเนื่อง
 “วันนี้เกษตรกรขอเพียงความเห็นใจว่าเรามีเพียงอาชีพเดียว และขอให้กลไกตลาดได้ทำงานอย่างเสรีตามอุปสงค์-อุปทานที่แท้จริง ขอให้เกษตรกรได้ลืมตาอ้าปากหลังต้องขาดทุนสะสมมานานกว่า 3 ปี ที่สำคัญเนื้อสุกรไทยมีราคาถูกที่สุดในภูมิภาค รวมถึงผู้บริโภคสามารถเลือกทานเนื้อไก่ ไข่ไก่ ปลาที่เป็นโปรตีนทดแทนได้” น.สพ.วิวัฒน์ กล่าว
อุปนายกสมาคมผู้เลี้ยงสุกรแห่งชาติ กล่าวว่า สมาคมฯ ยังคงร่วมมือกับเกษตรกรผู้เลี้ยงทั่วประเทศในการบริหารจัดการด้านการผลิตสุกร เพื่อให้คนไทยมีเนื้อสุกรบริโภคอย่างเพียงพอ ไม่ให้มีปัญหาขาดแคลนเหมือนประเทศอื่นๆ อย่างแน่นอน